Catarroja presenta el futur de les seues instal·lacions esportives
14 nov. 2022

La Regidoria d'Esports de l'Ajuntament de Catarroja, dins del seu Pla Rector d'Instal·lacions esportives, ha finalitzat la formulació del Pla Rector on han participat tots els agents que promocionen l'esport catarrogí directament o indirectament. Aquest procés ha determinat necessitats i prioritats de tots els col·lectius socials i ciutadania en els diferents barris per a millorar l'esport que es practica en el municipi. Ara, aquest conjunt de propostes i actuacions es materialitzen i s'exposaran aquest pròxim 16 de novembre a les 18.00 hores en el Teatre Auditori de Catarroja.

“La Catarroja del futur es construeix amb la ciutadania del present. El Pla Rector d'instal·lacions esportives ha significat un gran procés de participació ciutadana on les persones que utilitzen aquestes mateixes instal·lacions han de ser les que valoren, opinen i ens indiquen quals han de ser les mesures a prendre de cara als pròxims anys”, explica Lorena Silvent, vicealcaldessa de Catarroja.

L'acte que serà inaugurat per Lorena Silvent Ruiz, vicealcaldessa de Catarroja i Alejandro García Alapont, regidor d'Esports. Posteriorment, es durà a terme la presentació del Pla Rector exposant el seu contingut més rellevant i donant audiència a la ciutadania com a protagonista del procés en la construcció del futur de l'esport en el municipi.